Șoferii ale căror permise de conducere ar putea fi anulate: "Avem toate dovezile"
- Maria Dima
- 3 martie 2024, 14:25
Directorul Agenției Servicii Publice (ASP) publice din Republica Moldova, Mircea Eșanu, a anunțat că mai multe permise de conducere vor fi anulate. Șeful ASP a spus și care sunt motivele.
Mai mulți șoferi din Republica Moldova s-ar putea trezi cu permisul de conducere anulat din oficiu de către Agenția Servicii Publice. Potrivit directorului instituției, Mircea Eșanu, încă nu a fost eliminată practica de fraudare a documentelor, iar ASP face un efort maxim pentru a reduce din amploarea fenomenului.
"Noi pregătim în viitorul apropiat și o să anunțăm public împreună cu organele de forță anularea mai multor permise de conducere pentru care noi avem toate dovezile că au fost fraudate examenele. Noi deținem toate înregistrările video și audio în care vedem că lumea cum se așează la computer să susțină proba teoretică și nu dă din deget sau nici din mouse, dar susține testele. Facem verificări minuțioase, vreau să vă spun că doar în ultima jumătate de an am demis șapte examinatori", a declarat Mircea Eșanu, pentru radiomoldova.md.
La sfârșitul anului trecut, mai mulți angajați ai Agenției Servicii Publice din Bălți au fost reținuți de ofițerii anticorupție. Ei sunt bănuiți de luare de mită și trafic de influență la eliberarea permiselor de conducere. Și în luna martie 2023 au fost reținuți șase angajați ai ASP, din oficiile Bălți și Chișinău, ca parte a unei scheme de corupție.
Șoferii vor putea obține mai repede permisul de conducere provizoriu
Pe de altă parte, ASP vine și cu facilități pentru șoferi. Permisul de conducere provizoriu va putea fi eliberat mai ușor, fără prea multe drumuri. De asemenea, și așteptarea pentru proba practică va fi mai scurtă, odată cu deschiderea celor două centre din sectoarele Buiucani și Rîșcani.
Mircea Eșanu a explicat că, pentru început, viitorii șoferi vor putea să-și aleagă locația unde ar dori să susțină proba practică pentru obținerea permisului de conducere. "Ulterior, candidații vor fi repartizați aleatoriu de către sistem la unul dintre cele trei centre de examinare.
Totodată, cei care vor susține examenul vor avea posibilitatea să-și perfecteze, în aceeași zi, un permis de conducere provizoriu la centrele multifuncționale, iar documentul va fi inclus pe parcurs în aplicația mobilă EVO. "Persoanele care susțineau proba teorie și se calificau la practică trebuiau să revină aici să-și perfecteze permisul provizoriu.
Persoanele o vor putea face în oricare din centrele multifuncționale din Chișinău. Dacă el a susținut proba în zona bariera Sculeni, el va putea merge la Pușkin 47 fie la Mihai Viteazu, unde avem centrele multifuncționale. Mai mult decât atât, noi vom fi printre primii în aplicația EVO cu actele pe care le trimitem electronic", a mai spus Mircea Eșanu.